El proper divendres 8 de novembre (19.30 h) la Biblioteca Mercè Rodoreda de Platja d'Aro, en el marc de les activitats de la Setmana de la Ciència, acull la presentació del llibre Abans que tot canviés. Les activitats tradicionals a la Vall d'Aro abans de l'arribada del turisme de masses. Aquest llibre, publicat per l'Ajuntament de Castell-Platja d'Aro amb el suport econòmic de la Diputació de Girona, será presentat pel regidor de Cultura, Josep Amat; per l'alcalde, Maurici Jiménez; i de la presidenta de la Fundació Jordi Comas, Carme Hospital.
Tot seguit l'autor, Jaume Badias Mata explicarà el procés de treball de camp desenvolupat fins arribar a l'execució de la monografía mitjançant una trentena d'entrevistes i localització de diferents elements vinculats a les activitats tradicionals de la vall, actualment en desús, com antigues places carboneres, sínies, eres, pous de glaç, feixes, molins, sèquies, trulls, etc..
En aquesta publicació s'ha intentat explicar totes les velles feines que han estat superades per la modernitat i per les noves formes d'explotar els recursos, com també, el què ha marcat i originat les noves formes de viure avui presents . S'ha anat seguint fins arribar a bastir, en la mesura del possible, una composició que es vol que s'apropi força a la realitat dels anys 40, 50 i 60 del passat segle, que és quan tot va canviar arreu del país, i molt especialment, a les zones amb gran potencial turístic.
Jaume Badias Mata (Tàrrega, 1972) és llicenciat en Prehistòria, Història Antiga i Arqueologia, i Màster en Museologia i Gestió del Patrimoni Cultural. És autor dels llibres "Qui fa calç va descalç. L'elaboració tradicional de la calç a les Gavarres" i "Gaspar Lloret, mestre d'aixa i llibertari", i coautor de "De quilla a perilla. L'ofici dels mestres d'aixa a la Costa Brava" i "Històries de pescadors de la Costa Brava", a més d'una seixantena d'articles de l'àmbit de l'etnologia i de l'arqueologia. És col·laborador habitual de la revista Gavarres i de la Revista del Baix Empordà.